text: আন্তর্জাতিক অঙ্গনে ইতোমধ্যে পা রেখেছেন হাসান মাহমুদ। খেলেছেন কেবল একটি টি-টোয়েন্টি ম্যাচ, তাই বাংলাদেশের সাজঘরে এখনো নতুন মুখ তিনি। আন্তর্জাতিক অঙ্গনে উঠে আসতে সিনিয়রদের অনুপ্রেরণা অনেক কাজে লেগেছে বলে জানান তিনি।
  মোহাম্মদ সাইফউদ্দিনের সাথে তরুণ পেসার হাসান মাহমুদ
  ওয়েস্ট ইন্ডিজের বিপক্ষে ১৮ সদস্যের স্কোয়াডে জায়গা পেয়েছেন হাসান। এই সিরিজ দিয়েই প্রথমবারের মতো ওয়ানডে স্কোয়াডে জায়গা পেলেন তিনি। বঙ্গবন্ধু টি-টোয়েন্টি কাপ ও দুইটি প্রস্তুতি ম্যাচে দুর্দান্ত পারফর্ম করে তবেই ওয়ানডে দলে জায়গা আদায় করে নেওয়া এই ক্রিকেটার বলেন জাতীয় দলে খেলার স্বপ্ন নিয়েই তিনি ক্রিকেট খেলা শুরু করেছিলেন। একটা পর্যায়ে পৌঁছাতে পেরে এখন আর পেছনে তাকাতে চান না, সেরাটা দিয়ে জায়গা পাক্তাপোক্ত করতে চান হাসান।
  Also Read – শ্রীলঙ্কার বিপক্ষে গল টেস্টে জয়ের পথে ইংল্যান্ড
  তিনি বলেন, 'যেদিন থেকে খেলা শুরু করেছিলাম, সেদিন থেকেই জাতীয় দলে খেলার স্বপ্ন ছিল। সুযোগ পেয়েছি, আলহামদুলিল্লাহ, এখন আমার সেরাটা দিয়ে পারফর্ম করার চেষ্টা করব। লক্ষ্য অবশ্যই ভালো করার, নিজের সেরাটা দেওয়ার। ওয়েস্ট ইন্ডিজের বিপক্ষে অবশ্যই নিজের সেরাটা দিতে হবে, এটা দিয়েই তো আমার ক্যারিয়ার শুরু।'
  শুরুতেই সুযোগ পেয়েছিলেন টি-টোয়েন্টি দলে, এবার ডাক পেলেন ওয়ানডে দলে; বঙ্গবন্ধু টি-টোয়েন্টি কাপে ডেথ ওভার চোখ ধাঁধাঁনো বোলিং করেছিলেন। তবে যেকোনো সংস্করণের জন্যই প্রস্তুত আছেন বলে জানান হাসান,
  'এটা আসলে একটা ধারার মধ্যে চলে, যখন যে সংস্করণেই খেলি নিজের সেরাটা দিয়ে খেলব। ধারাটা ধরে রাখার চেষ্টা কর এবং নিজেকে ফিট রাখব, ইনশা-আল্লাহ। ধারাবাহিকতা বজায় রাখা খুবই গুরুত্বপূর্ণ। হাতে যেই সুযোগটা আছে ওটা কাজে লাগানো খুবই দরকার। এইজন্য সবার দোয়া লাগবে।'
  এই ডানহাতি পেসার আরও বলেন সিনিয়রদের অনুপ্রেরণাই তার এতদূর আসার অন্যতম চাবি, 'অবশ্যই সিনিয়রদের অনুপ্রেরণাই কাজ করে, সেটা জাতীয় দলের (বাংলাদেশ) ক্রিকেটার হোক কিংবা বিদেশি ক্রিকেটার হোক। সবাইকেই দেখে দেখে এতদূর এগোনো, সিনিয়রদের দেখেই অনুপ্রাণিত হয়।'
  প্রসঙ্গত, বাংলাদেশ ও ওয়েস্ট ইন্ডিজের মধ্যকার তিন ম্যাচের ওয়ানডে সিরিজ শুরু হবে আগামী ২০ জানুয়ারি। পরের দুইটি ম্যাচ হবে যথাক্রমে ২২ জানুয়ারি ও ২৫ জানুয়ারি।